
R A P O R T

asupra propunerii legislative pentru modificarea şi completarea Legii nr. 19/2000 privind sistemul public de pensii şi alte drepturi de asigurări sociale 

1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită în vederea examinării şi întocmirii raportului, cu  propunerea legislativă pentru modificarea şi completarea Legii nr. 19/2000 privind sistemul public de pensii şi alte drepturi de asigurări sociale, trimisă cu adresa nr.677 din 21 decembrie 2005.

La întocmirea prezentului raport Comisia a avut în vedere avizele:

· Consiliului Legislativ (nr.784/27.06.2005 - favorabil)

· Consiliului Economic şi Social (nr. 1237/15.06.2005- negativ)

· Comisiei pentru buget, finanţe şi bănci (nr.701/16.01.2006 - negativ)

· Comisiei juridice, de disciplină şi imunităţi (nr. 31/1157/15.02.2006 - negativ)

precum şi punctul de vedere al Guvernului (nr.2434/10.10.2005 - negativ).

Propunerea legislativă are ca obiect de reglementare completarea prevederilor din Legea nr.19/2000 privind sistemul public de pensii şi alte drepturi de asigurări sociale, cu noi reglementări referitoare la instituirea unei indemnizaţii egală cu 50% din cuantumul indemnizaţiei pentru creşterea copilului, pentru fiecare copil provenit din aceeaşi sarcină, respectiv, din naşteri gemelare, naşteri de tripleţi şi de peste trei nou născuţi.

Comisia propune Plenului Camerei Deputaţilor respingerea iniţiativei legislative din următoarele considerente:

· Prin adoptarea Ordonanţei de urgenţă a Guvernului nr. 148/2005 privind susţinerea familiei în vederea creşterii copilului, indemnizaţia acordată persoanelor aflate în concediu pentru creşterea copilului în vârstă de până la 2 ani, sau în cazul copilului cu handicap de până la 3 ani, a fost externalizată din bugetul asigurărilor sociale, urmând a fi plătită de la bugetul de stat.

· Indemnizaţia ce se acordă pentru creşterea copilului nu se consideră a fi o indemnizaţie pentru copil ci un venit de înlocuire pentru părintele care iese din câmpul muncii şi se ocupă de creşterea acestuia. În situaţia naşterilor gemelare, prevederile legale nu permit acordarea acestei indemnizaţii fiecăruia dintre copiii rezultaţi în urma naşterii, deoarece veniturile profesionale pierdute ca urmare a maternităţii, respectiv a creşterii copilului mic, sunt înlocuite de către sistem prin plata unei singure indemnizaţii.

· Între măsurile luate de Guvern în vederea creşterii natalităţii şi reducerii abandonului de copii se numără şi acordarea unei prestaţii familiale bazată pe principiul universalităţii ce constă în alocaţia de stat pentru copilul în vârstă de până la doi ani în cuantum de 200 lei, începând cu data de 1 ianuarie 2007.

2. Propunerea legislativă face parte din categoria legilor organice, conform prevederilor art. 73 alin (3) din Constituţia României, republicată.

3. La dezbaterea proiectului a participat, în conformitate cu prevederile art.55 din Regulamentul Camerei Deputaţilor, republicat, din partea Guvernului doamna Georgeta Bratu - director în cadrul Ministerului Muncii Solidarităţii Sociale şi Familiei.  

4. La lucrările comisiei au fost prezenţi 19 deputaţi, din totalul de 19 membri ai comisiei.

Raportul comisiei a fost adoptat cu  8 voturi pentru şi 4 abţineri.

5. Proiectul de lege a fost respins de Senat în şedinţa din 15 decembrie 2005.

6. Potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.

În urma dezbaterii în şedinţa din 22 februarie 2006, Comisia propune respingerea  propunerii legislative.

Stelian DUŢU

